钦定古今图书集成/理学汇编/文学典/第155卷 > 徐师曾文体明辩 > 《题朝夕箴后》宋·濂
## 钦定古今图书集成/理学汇编/文学典/第155卷 > 徐师曾文体明辩 > 《题朝夕箴后》宋·濂

《右朝夕箴》，一名《夙兴夜寐箴》，凡二百八字，南塘先生
陈公之所撰也。先生讳柏，字茂卿，台之仙居人。与同
邑谦斋吴梅卿清之、直轩吴谅直翁父子游，而深于
道德性命之学。盖自谦斋从考亭门人传其遗绪，而
微辞奥旨，先生得之为多。当时有慥堂郑雄飞景温
辈，行虽稍后，而事先生为甚谨。人以其学行之同，通
以“四君子”称之。今观先生之著《此箴》，本末明备，体用
兼该，非真切用功者，当不能为是言。乡先正鲁斋王
柏会之读而善焉，以教上蔡书院诸生，使人录一本
寘于坐右，则其所以尊尚者为何如哉！呜呼！前修日
远，后生小子不知正学之趍，惟文辞是攻是溺，志亦
陋矣。濂故表而出之，并系先生师友之盛于其后以＄同志者云。